Foto: FVV matbuot xizmati 2019 yil 21 noyabr kuni soat 11:10 larda «Qamchiq» navbatchilik qismiga «Qamchiqavtoyo‘l» ixtisoslashgan yo‘llardan foydalanish unitar korxonasining navbatchi-dispetcheri tomonidan xabar kelib tushgan. FVV xabariga ko‘ra, «Toshkent-Vodiy» yo‘nalishida harakatlangan Turkiya Respublikasi fuqarosi A.X. boshqaruvidagi yuk mashinasi «Toshkent-O‘sh» avtomobil yo‘lining 249-km.da boshqaruvni yo‘qotib, yo‘ldan chiqib ketgan. Qayd etilishicha, sodir bo‘lgan yo‘l-transport hodisasi oqibatida yo‘lovchi tan jarohati olmagan. Voqea joyiga tezkorlik bilan 11 va 12-nazorat postlari qutqaruvchilari hamda «Qamchiq» qutqaruv otryadidan qutqaruv guruhi yetib bordi. Yuk mashinasini xandaqdan chiqarib olish uchun «Transyo‘lqurilish» kompaniyasining 50 tonnalik avtokrani, «Qamchiqavtoyo‘l»dan 1 ta yuklovchi (pogruzchik) texnikalari jalb etildi. Shundan so‘ng, yuk mashinasi o‘z yo‘nalishi bo‘yicha harakatni davom ettirgan.